A BIZOTTSÁG 97/2008/EK RENDELETE
(2008. február 1.)
a finomítóüzemek 2007/2008-as gazdasági év során történő ellátására szánt, az AKCS-országokból és Indiából származó nyers nádcukor kiegészítő mennyiségének meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 29. cikke (4) bekezdésének második albekezdésére,
mivel:
(1)
A 318/2006/EK rendelet 29. cikkének (4) bekezdése megállapítja, hogy a 2006/2007., a 2007/2008. és a 2008/2009. gazdasági évben a közösségi finomítóüzemek megfelelő ellátásának biztosítása érdekében a szóban forgó rendelet VI. mellékletében említett államokból származó nyers nádcukor kiegészítő mennyiségére vonatkozó behozatali vámokat fel kell függeszteni.
(2)
A kiegészítő mennyiséget a 2006/2007., a 2007/2008. és a 2008/2009. gazdasági évre a bizonyos vámkontingensek és kedvezményes megállapodások (2) szerinti cukorágazati termékek behozatalára és finomítására vonatkozó részletes alkalmazási szabályok megállapításáról szóló, 2006. június 28-i 950/2006/EK bizottsági rendelet 19. cikkének megfelelően kell kiszámítani egy átfogó közösségi nyerscukor-ellátási mérleg-előrejelzés alapján. A 2007/2008. gazdasági évre a mérleg azt jelzi, hogy a közösségi finomítóüzemek ellátási szükségleteinek kielégítése érdekében kiegészítő nyerscukormennyiség behozatalára van szükség.
(3)
A finomítóüzemek 2007. október 1-jétől2008. szeptember 30-ig tartó időszakban történő ellátása céljából az AKCS-országokból és az Indiából származó nyers nádcukor kiegészítő mennyiségének meghatározásáról szóló, 2007. december 20-i 1545/2007/EK bizottsági rendelet (3) az első kiegészítő mennyiséget 80 000 tonnában állapította meg a 2007/2008. gazdasági év első hónapjaiban jelentkező legsürgetőbb ellátási szükségletek kielégítése érdekében. A gazdasági partnerségi megállapodások keretében a cukor további piacra jutására csak a 2008/2009. gazdasági évben lesz lehetőség. A finomítóipar számára megfelelő mennyiségű nyerscukor a 2007/2008. gazdasági évben ezért a kiegészítő mennyiségek meglététől függ. E mennyiségek biztosítása érdekében célszerű 120 000 tonna kiegészítő cukormennyiség megnyitása a 2007/2008. gazdasági évre.
(4)
A finomítóknak a fentiek szerinti megfelelő ellátása csak akkor garantálható, ha a kedvezményezett országok betartják az általuk kötött hagyományos kiviteli megállapodások előírásait. Ezért szükségesnek mutatkozik a kedvezményezettek országokra vagy országcsoportokra bontása. India számára 4 000 tonnányi mennyiség kerül megnyitásra. Így az India által biztosított kiegészítő mennyiségnek az összes kiegészítő mennyiséghez viszonyított aránya megegyezik a 2006/2007. gazdasági évre vonatkozó aránnyal. A fennmaradó mennyiség az AKCS-országok számára kerül megnyitásra; ezek az országok közösen vállalták, hogy a finomítók megfelelő ellátásának biztosítása érdekében elosztják maguk között a mennyiségeket.
(5)
Az e rendeletben előírt intézkedések összhangban vannak a cukorpiaci irányítóbizottság véleményével,
ELFOGADTA EZT A RENDELETET:
1. cikk
Az 1545/2007/EK rendeletben megállapított mennyiségeken felül a 2007/2008. gazdasági évre további 120 000 tonna, fehércukor-egyenértékben kifejezett kiegészítő nyers nádcukor meghatározására kerül sor:
a)
116 000 tonna, a 318/2006/EK rendelet VI. mellékletében felsorolt államokból, kivéve Indiából származó cukor fehércukor-egyenértékben kifejezve;
b)
4 000 tonna, Indiából származó cukor fehércukor-egyenértékben kifejezve.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. február 1-jén.